
"ÍZLÉSEK ÉS BOROK" - A CSONGRÁDI BOR POZÍCIONÁLÁSA

„Ha az ember homoki bort iszik, egészen apró csillagszemcsékkel telik meg, s ezek a szemcsék az ember vérében táncolnak, mint a megelevenedett Tejút.”
(Hamvas Béla)
A borok pozícionálása azért aktuális, mert egy intelligens embertől manapság már elvárják, hogy tisztában legyen, hogy mely borok jók és melyek nem. Egyre több borászattal kapcsolatos program létezik, a bor és a borokkal foglalkozó rendezvények napjainkban divatosak lettek.
Másrészt, ha onnan közelítjük meg a témát, hogy egyre kevesebb pénz jut „luxuscikkekre” - már pedig a minőségi bornak megvan az ára és ezért annak tekinthető-, akkor kérdéses, hogy mennyire adnak az emberek arra, hogy minőségi bort igyanak és mennyit költenének adott borokra.
Az előző tudományos diákköri dolgozatomat a csongrádi szőlőtermelők gazdasági helyzetéről írtam és a téma egyik eredménye az lett, hogy a csongrádi borok megfelelő marketingje hiányzik. A szőlőtermelők másik gazdasági problémáját az okozza, hogy csak nagyon alacsony áron veszik át tőlük a szőlőt és a csongrádi borokat is csak nyomott áron lehet általában értékesíteni, mert tapasztalatom szerint a társadalomban még az a kép él az itteni borokról, hogy rossz minőségűek. Ennek szeretnék most utána nézni, egy-egy kérdőívvel megerősíteni vagy cáfolni az állítást.
Megvizsgálom azt is, hogy jelenleg mekkora területen és mennyi szőlőt termelnek a borvidéken és hogy még mindig igaz-e, hogy szükséges az új marketingstratégia. A marketingtervben kitérek egy-két részletre, amely fellendítheti a Csongrádi borvidék forgalmát, illetve növelheti az image-t.
A dolgozatom központi vizsgálata az, hogy a csongrádi borok minősége legalább olyan jó-e, mint a neves borvidékek hasonló karakterű boraié, úgy mint az egri, szekszárdi, villányi és kunsági borvidékek. Ezt vaktesztes kísérlettel, valamint laborvizsgálattal állapítom meg.
A legfontosabb célom, hogy jobban megismerjék a Csongrádi borvidéket, segítsem a borvidék marketingstratégiáját és segítsem a csongrádi szőlőtermelők és borászok munkáját és megélhetését.



